གལ་སྲིད་ཁྱེད་ཀྱིས་བར་སྣང་ནས་ང་ཚོའི་སའི་གོ་ལ་འདིར་བལྟ་མྱོང་ཡོད་ན།དེ་ནི་སྔོ་ལྗང་གི་ས་གཞི་ཆེན་པོ་ཞིག་ཏུ་མཐོང་ངེས་ཡིན།སྔོ་ལྗང་གི་ཁ་དོག་ཡིད་དུ་འོང་བ་དེ་ཡང་ས་གཞིའི་ངོས་ཕལ་ཆེ་བ་རྩི་ཤིང་གིས་ཁེངས་པའི་རྒྱུ་མཚན་ཡིན་ལ།ངེད་ཚོར་རྒྱུས་མངའ་ཡོད་པའི་ས་གཞི་ཕལ་ཆེ་བ་ཤིང་ནགས་དང་།སྤང་ཐང་།ཞིང་ཁ།སོགས་རྩི་ཤིང་གིས་ཁེངས་ཡོད་པ་མཐོང་ཐུབ།ས་གཞི་འདིར་རྩི་ཤིང་ཡོད་པའི་རྒྱུ་མཚན་ལ་བརྟེན་ནས་སེམས་ཅན་ཡོད་པ་དང་།འགྲོ་བ་མིའི་དཔལ་ཡོན་དར་འཕེལ་བྱུང་བ་རེད།ས་ཡི་གོ་ལ་འདིར་ད་ཆ་ངེད་ཚོ་བདེ་བླག་ངང་འཚོ་ཐུབ་པའི་གནས་སྟངས་འདི་ཡང་རྩི་ཤིང་གི་བཀའ་དྲིན་ཆགས་ཡོད།ང་ཚོར་སྲོག་རླུང་ལྡན་པའི་རླུང་ཁམས་ཆེན་པོ་ཞིག་ཡོད་པ་དང༌།སེམས་ཅན་ཚང་མར་འདེང་ངེས་ཀྱི་ཟས་སྣ་ཡོད་པ།སྐྱེ་བཞིན་པའི་རྩི་ཤིང་ཡོད་ཚད་ལ་སྐྱེ་འཕེལ་གྱི་ནུས་པ་སྦྱིན་པའི་ལུད་རྫས་ཡོད་པ་སོགས་འདི་ཀུན་རྩི་ཤིང་ལ་བརྟེན་ནས་བྱུང་བ་ཡིན།འོ་ན་རྩི་ཤིང་ཞེས་པ་དོན་དངོས་ཐོག་ཅི་ཞིག་ཡིན་ནམ།